Eygló Fanndal Sturludóttir

**Eygló Fanndal Sturludóttir** (f. 25. júní 2001) er íslensk lyftingakona sem keppir í ólympískum lyftingum í -71 kg flokki. Eygló varð fyrst Íslendinga til þess að verða Evrópumeistari í ólympískum lyftingum í opnum aldurflokki á Evrópumóti í Moldóvu í apríl 2025.

Áður hefur hún afrekað að vera Evrópumeistari ungmenna 23 ára og yngri árið 2022 og 2024 í -71kg flokk.

## Keppnisferill
Eygló hóf keppnisferil sinn í ólympískum lyftingum árið 2018 þegar hún lyfti 54kg í snörun og 70kg í jafnhendingu á Íslandsmeistaramótinu 2018. Hún keppti á sínu fyrsta alþjóðlega móti 2019 þegar hún lyfti á Norðurlandamóti ungmenna 20 ára og yngri og endaði í 6.sæti í -76kg flokk. Hún varð norðurlandameistari unglinga 20 ára og yngri árið 2020 en örfá mótu fóru fram það ár vegna Covid-19 faraldurins.

Árið 2021 keppti hún á fyrsta stórmótinu þegar hún lyfti á Evrópumeistaramóti unglinga 20 ára og yngri, þar lyfti hún 89kg í snörun og 108kg í jafnhendingu og því samanlagt 196kg sem gaf henni 6.sæti. Hún varð einnig Íslandsmeistari í -71kg þyngdarflokki bæði fullorðinsflokki og unglingaflokki. Á smáþjóðamótinu varð hún stigahæst allra keppenda og hún keppti á sínu fyrsta Heimsmeistaramóti í fullorðinsflokki þegar hún varð í 20.sæti í -71kg flokk.

Árið 2022 varð hún aftur Íslandsmeistari í -71kg flokki. Hún keppti á fyrsta Evrópumeistaramóti í fullorðinsflokk og varð í 9.sæti með 205kg í samanlögðum árangri. Seinna um árið varð hún Evrópumeistari ungmenna í flokki 21-23 ára þegar hún lyfti 97kg í snörun, 120kg í jafnhendingu og 217kg samanlagt fyrst íslendinga. Hún keppti á Heimsmeistarmótinu sama ár og varð í 19.sæti í -71kg flokki með 213kg samanlagt.

Árið 2023 byrjaði hún árið á Íslandsmeistaratitli í -71kg flokk, hún varð í 6.sæti á Evrópumeistaramóti fullorðinna með 217kg í samanlögðum árangri. Hún keppti á tveimur úrtökumótum fyrir Ólympíuleikana í París og endaði í 7.sæti á Grand Prix I á Kúbu og 11.sæti á Grand Prix II í Katar. Á heimsmeistaramótinu 2023 endaði hún í 17.sæti í -71kg flokki með 225kg í samanlögðum árangri.

Árið 2024 byrjaði árið á Evrópumeistaramótinu þar sem Eygló endaði í 4.sæti með 230kg í samanlögðum árangri. Hún varð Íslandsmeistari í -71kg flokki. Hún varð Norðurlandameistari og stigahæst allra kvenna þegar hún lyfti 234kg samanlagt. Hún varð í 11.sæti á úrtökumóti fyrir ólympíuleikana í París, heimsbikarmótið í Phuket, Taílandi. Hún endurtók leikinn frá árinu 2022 og varð aftur Evrópumeistari ungmenna 21-23 ára og lyfti 104kg í snörun, 133kg í jafnhendingu og 237kg samanlagt. Í Desember 2024 keppti hún á Heimsmeistaramótinu í Bahrain og endaði í 4.sæti með 239kg í samanlögðum árangri, það er besti árangur íslendings á Heimsmeistaramóti í ólympískum lyftingum.

Árið 2025 hóf Eygló árið á Íslandsmeistaratitli í -71kg flokk, hún keppti þvínæst á Smáþjóðamótinu í ólympískum lyftingum og varð stigahæst allra kvenna þar. Á Evrópumeistaramótinu varð hún Evrópumeistari þegar hún lyfti 109kg í snörun og 135kg í jafnhendingu, samanlagt 244kg. Komst hún þar með í hóp örfárra íslendinga sem hafa orðið Evrópumeistarar í ólympískri keppnisgrein. Eygló gat ekki keppt á Heimsmeistaramótinu 2025 vegna meiðsla.

Eygló var valin íþróttamaður ársins fyrir árið 2025.

## Árangur

## Tilvísanir